दरअसल, आजादी के इतने वर्षों के बाद भी न तो कस्बों के सामाजिक और नागरिक जीवन और उसकी आंतरिक और बाह्य संरचना को समझने का सरकारी स्तर पर कोई उपक्रम किया गया, न ही वहाँ की परिस्थितियों के अनुरूप विकास की योजनाएँ बनाई गईं। सरकार को छोड़िए, रचनाकारों का ध्यान भी उन पर नहीं गया है। कम से कम हिंदी साहित्य में तो इस तरह के जीवन पर बहुत कम लिखा गया है। हमारे लेखन में गाँव हैं, महानगर हैं, और कुछ छोटे-बड़े शहर भी। लेकिन, कस्बे के जीवन पर कुछ ऐसा शायद नहीं लिखा गया है जो उल्लेखनीय हो और तत्काल जिसकी याद आए। इतिहास में जो उपेक्षित और अनुल्लिखित रह जाता है, साहित्य उसे दर्ज करता है। पर जो साहित्य में भी उपेक्षित रह जाए, उसे भला कैसे और किस रूप में बचाया जा सकता है? इस सवाल का उत्तर अभी आसान नहीं है, लेकिन इसके उत्तर की तलाश ही साहित्य का नया एजेंडा होना चाहिए।